बॉक्स आफिस पर बेशक मनीष मुंदरा की फिल्मों को अच्छा रिस्पॉन्स न मिला हो, लेकिन उनकी फिल्मों को हर बार दर्शकों की एक खास क्लास के साथ क्रिटिक्स की जरूर जमकर वाहवाही मिली है। अगर मनीष की पिछली राजकुमार रॉव स्टारर फिल्म 'न्यूटन' की बात करें तो इस फिल्म ने बॉक्स ऑफिस पर न सिर्फ अपनी लागत ही वसूली बल्कि फिल्म ने अच्छी-खासी कमाई भी की। वहीं मनीष के बैनर तले बनी 'आंखिन देखी' और 'मसान' ने भी दर्शकों की एक खास क्लास में अपनी पहचान जरूर छोड़ी। इस बार मनीष ने अपनी इस फिल्म में एक मर्डर मिस्ट्री को टोटली डिफरेंट ऐंगल से पेश किया है। एक ऐक्सिडेंट में अपने पिता को खो चुके एक बेटे को पुलिस की जांच पर भरोसा नहीं, उसे हर बार यही लगता है कि उसके पिता की मौत एक रोड ऐक्सिडेंट में नहीं हुई बल्कि उन्हें पूरी प्लानिंग के साथ मरवाया गया है। इसी प्लॉट पर घूमती करीब पौने दो घंटे की यह फिल्म दर्शकों की उसी क्लास की कसौटी पर ही खरा उतरने का दम रखती है जो सिनेमाहॉल में मुबइया मसाला, ऐक्शन और सिर्फ टाइमपास के मकसद से नहीं आते बल्कि ऐसी फिल्म की तलाश में थिअटर का रुख करते हैं जो अलग हो। फिल्म की स्पीड अंत तक इस कदर धीमी है कि कई बार हॉल में बैठे दर्शकों का सब्र लेने लगती है। वैसे निर्देशक अतानु का दावा है कि उनकी यह फिल्म एक सच्ची घटना पर बेस्ड है, लेकिन इस घटना के बारे में उन्होंने ज्यादा कुछ नहीं बताया।स्टोरी प्लॉट : दिवाकर माथुर (मनोज वाजपेयी) का लेदर का कारोबार है, उसकी अपनी फैक्ट्री है, लेकिन जबर्दस्त आर्थिक तंगी के चलते वह इसे ठीक ढंग से चला नहीं पा रहा है। दिवाकर की पत्नी नंदिनी माथुर (स्मिता तांबे) को अपने हज्बंड से शिकायत है कि वह अपनी फैक्ट्री में कुछ इस कदर उलझे रहते हैं कि न तो अपने इकलौते बेटे ध्रुव माथुर (आदर्श गौरव) और न ही अपनी फैमिली के लिए वक्त निकाल पा रहे हैं। इसी बीच दिवाकर का दोस्त रॉबिन (कुमुद मिश्र) उसकी मदद करता है और फैक्ट्री को चलाने के लिए मोटी रकम देकर दिवाकर के साथ फैक्ट्री में पार्टनर बन जाता है। वहीं स्कूल में पढ़ रहे ध्रुव को अक्सर यही महसूस होता है कि पापा दिवाकर के पास उसके लिए वक्त नहीं है। ऐसे में ध्रुव कुछ ज्यादा ही गुस्सैल बन जाता है, स्कूल में एक स्टूडेंट के साथ मारपीट के बाद उसे जब सीनियर सेकंडरी स्कूल से निकाल दिया जाता है तो दिवाकर उसे एक बोर्डिंग स्कूल में भेज देता है। तभी एक दिन ध्रुव को खबर मिलती है कि दिवाकर की एक रोड ऐक्सिडेंट में मौत हो गई है। ध्रुव बोर्डिंग छोड़ अपने घर लौट आता है, लेकिन ध्रुव को हर बार यही लग रहा है कि उसके पिता की मौत एक ऐक्सिडेंट में नहीं हुई बल्कि उनका एक सोची समझी प्लानिंग के साथ मर्डर किया गया है।बेशक फिल्म एक मर्डर मिस्ट्री है लेकिन डायरेक्टर ने फिल्म को स्क्रिप्ट की डिमांड पर एक ही सिंगल ट्रैक पर पेश किया है। अतानु की कहानी और किरदारों पर तो अच्छी पकड़ है, लेकिन स्क्रिप्ट पर उन्होंने ज्यादा काम नहीं किया। यही वजह है कि फिल्म की गति बेहद धीमी है। अगर पौने दो घंटे की फिल्म में भी दर्शक कहानी और किरदारों के साथ बंध नहीं पाए तो यह कहीं न कहीं डायरेक्शन की खामी ही कहा जाएगा। अलीगढ़ जैसी कई फिल्मों में अपनी ऐक्टिंग का लोहा मनवा चुके मनोज बाजपेयी पूरी फिल्म में अपने किरदार में जीते नज़र आ रहे तो वहीं स्मिता तांबे की खामोशी के बीच उनका फेस एक्सप्रेशन जबर्दस्त है। ध्रुव के किरदार में आदर्श गौरव डायरेक्टर की राइट चॉइस रही तो कुमुद मिश्रा ने रॉबिन के किरदार को दमदार ढंग से निभाया है। फिल्म में बैकग्राउंड में गाने हैं, लेकिन यह गाने फिल्म की पहले से स्लो स्पीड को और स्लो ही करते हैं।क्यों देखें : अगर आपको लीक से हटकर बनी फिल्में पसंद हैं तो इसे एकबार देखा जा सकता है। एंटरटेनमेंट, ऐक्शन और कॉमिडी के शौकीनों के लिए इस फिल्म को देखने की कोई वजह नहीं है।